### Beslutning

Godkendt.

### Sagsfremstilling

## Resume og sagens baggrund

Der er meldt nye frister for hvornår arbejdet med at sikre boringsnære beskyttelsesområder (BNBO) gennem frivillige aftaler skal være færdig.
Af forskellige årsager, er det ikke muligt at Kalundborg Kommune overholder fristerne, hvorfor administrationen med dette punkt orienterer om proces- og tidsplan for arbejdet.
Derudover kræver arbejdet prioritering af indsatser i BNBOerne, og derfor anmoder administrationen om, at udvalget tager beslutning om godkendelse af prioriteringsprincipperne.
De resterende DUT-midler der er øremærket BNBO bruges til at indgå aftaler.

## Indstillinger

Plan, Byg og Miljøchefen indstiller:

1. at orienteringen tages til efterretning, samt
2. at prioriteringsprincipperne godkendes.

## Behandling

Teknik og Miljøudvalget.

## Sagsfremstilling

BNBO er de nærmeste områder omkring vandværksboringer, hvor der er et særligt behov for en ekstra grundvandsbeskyttelse mod pesticider, hvilket betyder, at der ikke erhvervsmæssigt må benyttes pesticider i områderne. Kommuner, vandværker og lodsejere har siden 2019 arbejdet med at sikre grundvandet i BNBOerne, hvilket har handlet om, at vandværker og lodsejere har haft til opgave at indgå frivillige aftaler, der sikrer, at lodsejere ikke bruger pesticider i BNBO erhvervsmæssigt mod erstatning. Da det på landsplan ikke har været muligt at indgå tilfredsstillende antal frivillige aftaler, vedtog folketinget et nyt lovforslag den 21. maj 2024 som skal fremskynde processen og i juni 2024 offentliggjorde Miljøministeriet derfor en bekendtgørelse om BNBO, der omhandler aftaler, påbud og forbud i relation til BNBO samt nye frister for, hvornår disse skal meddeles.

Fristen for at have indgået samtlige frivillige aftaler er 31. december 2024 og fristen for hvornår samtlige påbud skal være udstedt er 1. marts 2025.

I Kalundborg kommune har det ikke været muligt at indgå samtlige frivillige aftaler inden for fristen og det bliver heller ikke muligt at nå at udstede alle påbud inden for fristen.

Der er 280 lodsejere i de 101 BNBOer der skal ske indsats i.

Pt er det registreret at 13 lodsejere har indgået en aftale og at 267 lodsejere ikke har indgået en aftale.

Af de lodsejere der ikke har indgået en aftale er 96 Landbrug, 21 er øvrigt erhverv og 150 er Private.

Private frafalder umiddelbart fra indsats, da det ikke er erhvervsmæssigt brug af pesticider.

Det samlede antal lodsejere med erhverv (landbrug og øvrigt erhverv), som kræver indsats, er dermed 117 lodsejere.

Disse tal er et øjebliksbillede, da der f.eks. stadig forhandles enkelte steder, boringer lukkes og boringer etableres mm., men det giver et virkelighedsnært overblik over omfanget af opgaven.

Se Bilag 1 Status på lodsejere og indgåede BNBO-aftaler

Se Bilag 2 Status på hvor langt de enkelte vandværker er med BNBO

*Proces- og tidsplan*

Administrationen forventer derfor at fortsætte arbejdet ud fra vedlagte proces- og tidsplan, som er udarbejdet ud fra vurdering af nuværende ressourcer og prioritering af arbejdsopgaver.

Se Bilag 3 BNBO proces- og tidsplan 2025 og frem.

Der gøres opmærksomt på, at påbud og forbud kun er muligt, hvis en frivillig aftale forinden er forsøgt og ikke fundet mulig. Kommunen skal derfor sikre sig, at lodsejer er blevet tilbudt en aftale, enten af vandforsyningen eller kommunen selv, inden påbud/forbud udstedes, og derfor er dette trin lagt ind i processen.

Ift. planen vil arbejdet være afsluttet i efteråret 2027.

Der gøres opmærksom på, at hvis der klages, så sættes aftalen i bero indtil klagenævn eller taksationskommission har truffet afgørelse og det vil have økonomiske konsekvenser for kommunen, idet det er kommunen der afholder taksationskommissionens udgifter pr. sag.

*Grundlag for prioritering af BNBOer og vandværker*

For at optimere processen og dermed muligheden for at nå længst muligt på kortest tid, skal det prioriteres hvilke BNBOer og vandværker der startes med.

Derfor indstilles det at følgende prioriteringsprincipper godkendes:

* Sagerne prioriteres efter hvor flest forbrugere påvirkes og størst areal beskyttes.
* Strandede forhandlinger, der ellers er pågået i positiv ånd.
* Sager, hvor der ikke har været kontakt mellem vandværk og lodsejer
* Bistå igangværende forhandlinger mellem vandværk og lodsejere
* Sager hvor forhandlingerne er blevet afbrudt.

*Økonomi*

Samlet er der blevet øremærket DUT-midler 228.000,00kr til BNBO. Heraf er 86.306,25kr blevet brugt, primært af vandværkerne til rådgivere ifm. frivillige aftaler. Kalundborg Kommune havde reserveret dut-midlerne til at vandværkerne kunne søge dem til rådgivning.

Kalundborg Kommune har indhentet tilbud på at få beregnet jordpriser og få udarbejdet og tilbudt frivillige aftaler og prisen for dette arbejde alene ligger på ca. 6-700.000 kr. Administrationen forventer selv at stå for påbudsrunder mv.  Administrationen starter med at bruge det resterende beløb på 141.000 kr.

## Økonomiske konsekvenser

Ingen pt.